**PRANEŠIMAS ŽINIASKLAIDAI**

**2025 06 12**

**„Eriadas“ gavo leidimą statyti du administracinius pastatus Vilniaus Vilkpėdėje: vieta, kur stovi ERGO centrinis biuras, keisis neatpažįstamai**

Nekilnojamojo turto plėtros įmonė „Eriadas“ gavo leidimą statyti du modernius administracinės paskirties pastatus, kurių bendras plotas 29 tūkst. kv. metrų, Vilniuje, adresu Geležinio Vilko g. 6. Šiuo metu čia stovintį ERGO centrinio biuro pastatą „Eriadas“ ir uždarojo tipo informuotiesiems investuotojams skirta investicinė bendrovė „DIFF Develop“ įsigijo 2024 metais.

Pirmajame projekto etape suplanuotas 4-8 aukštų administracinės paskirties pastatas su dviem terasomis ir požemine automobilių saugykla, kurio bendrasis antžeminis plotas sieks daugiau kaip 15 tūkst. kv. metrų.

„Buvusi industrinė Vilkpėdė sparčiai keičiasi, o būsimasis projektas praturtins ją kokybiškai nauja architektūra ir sprendimais. Jau dabar sulaukiame verslo bendruomenės susidomėjimo bei kalbamės su keliais potencialiais nuomininkais, kurie vertina projektą dėl vietos potencialo, pažangių technologijų ir tvarumo principų“, – kalba „Eriado“ direktorė Vita Žutautaitė.

Senasis ERGO centrinio biuro pastatas pirmuoju etapu išliks, o jo vietoje naują 6-9 aukštų beveik 14 tūkst. kv. metrų administracinės paskirties pastatą su terasa bei požemine automobilių saugykla planuojama statyti antruoju projekto etapu.

Šių pastatų projektus parengė architektūros studija „Cloud architektai“. Abiejuose pastatuose suprojektuotos pažangios technologijos, pirmenybė teikiama natūraliam apšvietimui, energijos vartojimo efektyvumui ir ilgaamžėms bei tvarioms medžiagoms.

Statybos leidimą trečiajam projekto etapui tikimasi gauti iki šių metų pabaigos, o šiuo metu vyksta jo projektavimo darbai.

**Apie UAB „Eriadas“**

UAB „Eriadas“ yra nekilnojamojo turto plėtros įmonė, sėkmingai vystanti įvairių erdvių projektus nuo 2003 metų ir sukaupusi didelę patirtį nekilnojamojo turto plėtojimo, statybų valdymo bei techninės priežiūros srityse. UAB „Eriadas“ yra viena iš didžiausių nekilnojamojo turto vystytojų Lietuvoje ir pirmaujanti statybos valdymo įmonė Vakarų Lietuvoje.

**Kontaktai žiniasklaidai:**

Daiva Selickaitė

„Salve Agency“ projektų direktorė

Mob. +370 686 85 906

El. paštas daiva@salveagency.lt